Die laaste hoofstuk is geskryf: Bokke nou sesde!Wêreldbekerwenners in 1995 en 2007, Drienasieskampioene in 1998, 2004 en 2009, temmers van die Britse en Ierse Leeus in 2009, drie oorwinnings oor die All Blacks in 2009. En hoe lui die verdoemende inskrywing van Wêreldrugby wat Vrydag uitgestuur is? “Verloor hulle, sal Allister Coetzee se Suid-Afrika na die sesde posisie agter Skotland afskuif, ongeag wat die telling (teen Wallis) sal wees.” Ja, mense, wanneer Wêreldrugby Maandagmiddag sy amptelike wêreldranglys vir 2017 uitstuur, sal die Springbokke nie meer vyfde nie, maar sesde in die ry wees, agter Nieu-Seeland, Engeland, Ierland, Australië en Skotland. Dit volg nadat die Bokke met 24-22 deur ŉ afgewaterde Walliese span in Cardiff geklop is. Kom ons wees eerlik, hoeveel van ons het voor Saterdag se toets voorheen kennis geneem van Scott Andrews, Kristian Dacey, Rob Evans, Wyn Jones (nie die slot Alun-Wun Jones nie!), Seb Davies en Rhodri Jones? Hoeveel toetservaring het Josh Navidi, Aaron Shingler, Aled Davies, Stef Evans en Cory Hill gehad? Was daar enige verbetering in die Bokke se vertoningslys van 2017? Hoeveel nuwe spelers het na vore getree en hoe is die spelers se vaardighede ontwikkel? Die Bokke kon vanjaar nie een span klop wat bo hulle op die ranglys is nie, met twee nederlae teen die All Blacks, geen oorwinnings oor die Wallabies nie (maar darem twee gelykopuitslae) en slae teen Ierland (3-35) en Wallis (22-24). Hulle het Frankryk (agtste op die ranglys) vanjaar vier keer geklop, Argentinië (negende) twee keer en Italië (13de) een keer. Die Bokke het twee van hul vier wedstryde op hul Europese toer gewen: teen Frankryk met 18-17 en Italië met 35-6. Hulle het 78 punte aangeteken, maar 85 afgestaan – en dit teen drie spanne wat swakker as hulle op die ranglys is? Hoe lyk Coetzee se wenvertoningslys? Dis 33% in 2016 (4 uit 12), 54% in 2017 (7 uit 13) met ŉ algehele wenpersentasie van 44% (11 uit 25) vir Allister Coetzee. Hoe lui sy prestasieklousule? 65%. Dít vertel die hele verhaal.